Eskom-hoof vra om verskoning vir Soweto-inwonersBetoging teen beurtkrag in Soweto (14 Mei 2015) Foto: @neriahlakotsa, Twitter) Brian Molefe, waarnemende uitvoerende hoof van Eskom, het Vrydag om verskoning gevra aan inwoners van Soweto vir ŉ uitgerekte kragonderbreking wat tot ŉ betoging in die gemeenskap gelei het. “Ek wil persoonlik om verskoning vra vir die ongerief wat meeste gebruikers moes beleef weens beurtkrag en ander tegniese foute,” het Molefe in ŉ verklaring gesê. “Die uitgerekte kragonderbreking het plaasgevind weens beurtkrag en van ons kragverspreidingsnetwerke wat gesukkel het om aan die hoë vraag na elektrisiteit te voldoen. Ons waardeer ons klante en is toegewy om ons 5 miljoen klante in die land beter te kan bedien.” Molefe het gesê Eskom verwelkom die vreedsame manier waarop die Suid-Afrikaanse Nasionale Burgerlike Organisasie (Sanco) en die ANC se Johannesburg-streek hul besware Donderdag oor die kragonderbrekings geopper het. “Ons verwelkom die feit dat Sanco en sy vennote wil hê ons moet bewusmakingsveldtogte van stapel stuur oor die voordele van voorafbetaalde meters en dat hulle wil hê ons moet voorafbetaalde meters verskaf aan inwoners wat kamers huur, sodat elke inwoner vir sy eie gebruik kan betaal,” het hy bygevoeg. Volgens hom beoog Eskom met die huidige infrastruktuuropgradering in Soweto om bystand te lewer tot die doeltreffende gebruik van elektrisiteit; die behoefte aan beurtkrag te verminder; onnodige en onbeplande kragonderbrekings te verminder; klante te help om hul elektrisiteitskoste te bestuur; onwettige verbindings en elektrisiteitdiefstal te verminder; en te verhoed dat die skuld van R4 miljard verder verhoog. Maroela Media het Donderdag berig inwoners van Soweto en omliggende dele het ŉ optog gehou teen die herhaaldelike kragonderbrekings en gesê Soweto word “die ergste getref”. Klik hier om meer te lees.